作者:劉辰翁
標題:沁園春
內容:劉子生時，當月下弦，輸大半輪。記孤館望雲，朝飢諷午，寒爐擁雪，歲晚盤辛。比似先生，兩壬相望，豈止參差一二旬。明年好，算乞漿得酒，酉勝如申。吾辰。定是雌辰。聽窮鬼揶揄數得真。但鶴唳華亭，貴何似賤，珠沈金谷，富不如貧。明月清風，晴春暖日，出入千重雲水身。吾老矣，嘆臣之少也，已不如人。